**Kirill Nikolajevitš Maksimov** (ven. Кирилл Николаевич Максимов; s. 1. kesäkuuta 1999 Concord, Ontario, Kanada) on venäläis-kanadalainen jääkiekkoilija, joka pelaa KHL-joukkue TsSKA Moskovasta. Hän on pelipaikaltaan oikea laitahyökkääjä. Maksimov laukoo oikealta.

Ura
---

### Seuraura

Maksimov syntyi Kanadan Ontarion Concordissa, mutta hän kasvoi Venäjän Moskovassa. Maksimov on TsSKA Moskovan kasvatti. Hän muutti jo 14-vuotiaana takaisin Kanadaan ja siirtyi Toronto Jr. Canadiensin organisaatioon kaudeksi 2013–2014. Maksimov voitti kauden päätteeksi GTHL U16:n mestaruuden. Kaudella 2014–2015 hän oli 16 osumallaan Canadiensin U16 AAA-joukkueen paras maalintekijä. Koska Maksimov oli syntynyt Kanadassa, eurooppalaisille tarkoitetun CHL:n varaustilaisuuden sijaan Saginaw Spirit varasi hänet 38. pelaajana OHL:n varaustilaisuudessa 2015.

Kaudeksi 2015–2016 Maksimov siirtyi hänet varanneen Saginaw Spiritin OHL-joukkueeseen. Hänen tulokaskautensa toi 54 runkosarjaottelussa tehot 6+15=21 ja neljässä playoff-ottelussa tehot 1+2=3. Kesken kauden 2016–2017, tammikuussa 2017 seura kauppasi Maksimovin sekä vuoden 2019 toisen ja vuoden 2018 kolmannen kierroksen varausvuorot Niagara IceDogsiin vaihdossa puolustaja Hayden Davisiin. Hän oli neljännesvälieräsarjassa neljällä osumallaan IceDogsin paras maalintekijä ja Maksimov jakoi joukkueen sisäisen maalipörssin voiton Ryan Manthan kanssa.

Edmonton Oilers varasi Maksimovin viidennellä kierroksella 146. pelaajana NHL:n varaustilaisuudessa 2017. Hän oli kaudella 2017–2018 tehoilla 34+46=80 Niagara IceDogsin OHL-joukkueen paras maalintekijä ja toiseksi paras pistemies Akil Thomasin jälkeen. Maksimov voitti myös joukkueen sisäisen tehotilaston lukemalla +23. Maaliskuussa 2018 hän teki Oilersin kanssa kolmivuotisen NHL-tulokassopimuksen. Maksimov pelasi kauden 2018–2019 vielä IceDogsin vahvuudessa. Hän oli tehoilla 40+39=79 joukkueen toiseksi paras maalintekijä ja kolmanneksi paras pistemies. Maksimovin pudotuspelit jäivät kuitenkin vain kahden ottelun mittaisiksi loukkaantumisen vuoksi.

Syksyn 2019 harjoitusleirin päätteeksi Edmonton Oilers lähetti Maksimovin AHL-joukkue Bakersfield Condorsiin, jossa hän pelasi kokonaan kauden 2019–2020 tehden 53 runkosarjaottelussa tehot 5+8=13, kunnes koronaviruspandemia keskeytti kauden maaliskuussa 2020. Elokuussa Oilers lainasi Maksimovin kaudeksi 2020–2021 kasvattajaseuransa TsSKA Moskovan KHL-joukkueeseen. Hän pelasi siellä 16 runkosarjaottelua tehopistein 2+1=3, mutta suurimman osan kaudestaan Maksimov pelasi kuitenkin VHL-joukkue Zvezda Moskovan vahvuudessa tehden 25 runkosarjaottelussa tehot 12+15=27 ja viidessä playoff-ottelussa tehot 1+2=3. Hän oli runkosarjassa joukkueen toiseksi paras maalintekijä Vladislav Barulinin jälkeen ja Maksimov jakoi hänen kanssaan sisäisen pistepörssin toisen sijan edellään Sergei Lapin.

Edmonton Oilers lähetti Maksimovin syksyn 2021 harjoitusleirin päätteeksi taas Bakersfield Condorsin AHL-joukkueeseen, mutta lokakuussa Oilers kuitenkin asetti hänet ehdottomalle siirtolistalle. Koska mikään toinen NHL-seura ei napannut Maksimovia vuorokauden kuluessa, hänen sopimuksensa purettiin. Maksimov neuvotteli myös hänen KHL-oikeutensa omistaneen kasvattajaseuransa TsSKA Moskovan kanssa, mutta lopulta Tapaninpäivänä hänen vahvistettiin siirtyvän loppukauden 2021–2022 kattavalla ja kahden viikon mittaisen try-outin sisältävällä sopimuksella SM-liigajoukkue Mikkelin Jukureihin. Seuran urheilutoimenjohtaja Mikko Hakkaraisen mukaan Maksimov hankittiin ensisijaisesti korvaamaan Ranskaan siirtynyt Jani Tuppurainen. Hän aloitti vahvasti tehden viiteen ensimmäiseen otteluun neljä tehopistettä, mutta loppukaudella Maksimovin tehot kuitenkin hiipuivat ja hän teki toiset neljä pistettä 21 ottelussa. Jatkoaika.com-verkkolehden pelaaja-arvion mukaan Maksimovin oli lopulta vaikea löytää sopivaa roolia ja hän pelasi pudotuspeleissä vain kaksi ottelua.

Heinäkuussa 2022 Maksimovin KHL-oikeudet omistanut TsSKA Moskova lainasi hänet koko kauden 2022–2023 kattavalla sopimuksella samassa liigassa pelaavan kazakstanilaisseura Barys Nur-Sultanin joukkueeseen.

### Maajoukkueura

Maksimov pelasi alle 18-vuotiaiden MM-kilpailuissa vuosina 2016 ja 2017, joista jälkimmäinen turnaus päättyi pronssiin. Hän sai paikan Venäjän joukkueesta vuoden 2016 turnaukseen, kun Venäjän jääkiekkoliitto hyllytti vähin äänin ennen kisoja koko MM-leirille osallistuneen ryhmänsä, josta yli puolet oli lähteiden mukaan jäänyt dopingtesteissä kiinni kielletyksi luokitellun meldoniumin käytöstä. Kisojen pääikäluokkaa eli vuonna 1998 syntyneitä edustaneen rungon tilalle liitto lähetti turnaukseen Venäjän alle 17-vuotiaiden maajoukkueen, jonka runko koostui vuonna 1999 syntyneistä. Joukkueessa pelasi myös kolme vuonna 1998 syntynyttä Pohjois-Amerikassa pelannutta kiekkoilijaa, jotka eivät olleet mukana dopingrikkomuksesta syytetyssä MM-leiriryhmässä.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2015–2016 | Saginaw Spirit | OHL | 54 | 6 | 15 | 21 | 18 | 4 | 1 | 2 | 3 | 2 | U18 | 4 | 0 | 0 | 0 | 0 |
| 2016–2017 | Saginaw Spirit | OHL | 37 | 6 | 10 | 16 | 26 | – | – | – | – | – | U18 | 7 | 3 | 0 | 3 | 2 |
|  | Niagara IceDogs | OHL | 29 | 15 | 7 | 22 | 15 | 4 | 4 | 0 | 4 | 6 |
| 2017–2018 | Niagara IceDogs | OHL | 62 | 34 | 46 | 80 | 72 | 10 | 4 | 6 | 10 | 16 |
| 2018–2019 | Niagara IceDogs | OHL | 63 | 40 | 39 | 79 | 118 | 2 | 0 | 0 | 0 | 4 |
| 2019–2020 | Bakersfield Condors | AHL | 53 | 5 | 8 | 13 | 34 | – | – | – | – | – |
| 2020–2021 | TsSKA Moskova | KHL | 16 | 2 | 1 | 3 | 2 | – | – | – | – | – |
|  | Zvezda Moskova | VHL | 25 | 12 | 15 | 27 | 36 | 5 | 1 | 2 | 3 | 10 |
| 2021–2022 | Jukurit | SM-liiga | 26 | 4 | 4 | 8 | 14 | 2 | 0 | 1 | 1 | 2 |
| 2022–2023 | Barys Astana | KHL | 37 | 0 | 3 | 3 | 16 | – | – | – | – | – |
| 2 kautta | yhteensä | KHL | 53 | 2 | 4 | 6 | 18 | – | – | – | – | – |
| 1 kausi | yhteensä | AHL | 53 | 5 | 8 | 13 | 34 | – | – | – | – | – |
| 1 kausi | yhteensä | SM-liiga | 26 | 4 | 4 | 8 | 14 | 2 | 0 | 1 | 1 | 2 |
| 1 kausi | yhteensä | VHL | 25 | 12 | 15 | 27 | 36 | 5 | 1 | 2 | 3 | 10 |

Lähteet
-------

* Kirill Maksimov The Internet Hockey Databasessa (englanniksi)
* Kirill Maksimov Eurohockey-sivustolla (englanniksi)
* Kirill Maksimov *Elite Prospects*. Everysport Media Group AB.  (englanniksi)

### Viitteet

1. ↑  Кривокрасов Никита Сергеевич *r-hockey.ru*. R-Hockey. Viitattu 27.12.2021. (venäjäksi)
2. 1 2  McCurdy, Bruce: Edmonton Oilers select left winger Kirill Maksimov #146 overall *edmontonjournal.com*.  24.6.2017. Postmedia Network Canada Corp. Viitattu 28.12.2021. (englanniksi)
3. 1 2 3 4 5 6  Kirill Maksimov *Elite Prospects*. Everysport Media Group AB.  (englanniksi)
4. ↑  Elite Prospects - Toronto Jr. Canadiens U16 AAA *eliteprospects.com*. Everysport Media Group AB. Viitattu 28.12.2021. (englanniksi)
5. ↑  Saginaw Spirit Announce Fourth Signing of OHL Offseason *saginawspirit.com*.  4.5.2015. Saginaw Spirit. Viitattu 28.12.2021. (englanniksi)
6. ↑  TRANSACTION: IceDogs Acquire Maksimov, Picks for Davis *niagaraicedogs.net*.  10.1.2017. Niagara IceDogs. Viitattu 28.12.2021. (englanniksi)
7. ↑  Elite Prospects - Niagara IceDogs *eliteprospects.com*. Everysport Media Group AB. Viitattu 28.12.2021. (englanniksi)
8. ↑  Elite Prospects - Niagara IceDogs *eliteprospects.com*. Everysport Media Group AB. Viitattu 28.12.2021. (englanniksi)
9. ↑  RELEASE: Oilers sign Maksimov to entry level contract *nhl.com/oilers*.  15.3.2018. Edmonton Oilers. Viitattu 28.12.2021. (englanniksi)
10. ↑  Elite Prospects - Niagara IceDogs *eliteprospects.com*. Everysport Media Group AB. Viitattu 28.12.2021. (englanniksi)
11. ↑  McCurdy, Bruce: Edmonton Oilers Development Camp, Day Two: Fun with drills *edmontonjournal.com*.  25.6.2019. Postmedia Network Canada Corp. Viitattu 28.12.2021. (englanniksi)
12. 1 2  Kirill Maksimov Stats, Profile, Bio, Analysis and More *sportsforecaster.com*. XML Team Solutions, LLC. Viitattu 28.12.2021. (englanniksi)
13. ↑  Edmonton Oilers Twitterissä *twitter.com*.  4.8.2020. Edmonton Oilers. Viitattu 28.12.2021. (englanniksi)
14. ↑  Elite Prospects - Zvezda Moskova *eliteprospects.com*. Everysport Media Group AB. Viitattu 28.12.2021. (englanniksi)
15. ↑  RELEASE: Lagesson loaned; Maksimov placed on unconditional waivers *nhl.com/oilers*.  18.10.2021. Edmonton Oilers. Viitattu 28.12.2021. (englanniksi)
16. ↑  Seppä, Lassi: Jukurit saa riveihinsä venäläishyökkääjä Kirill Maksimovin *Jatkoaika.com*.  26.12.2021. Jatkoaika r.y. Viitattu 28.12.2021.
17. ↑  Jukurien pelaaja-arviot 2021−22: Salminen ja Palmu loistivat sensaatiokauden kirkkaimpina tähtinä *Jatkoaika.com*.  16.4.2022. Jatkoaika r.y. Viitattu 27.5.2022.
18. ↑  КХЛ. КИРИЛЛ МАКСИМОВ В АРЕНДЕ НА ОДИН ГОД *hcbarys.kz*.  20.7.2022. Хоккейного Клуба Барыс. Viitattu 22.7.2022. (venäjäksi)
19. ↑  Skandaali mahdollistamassa superlupauksen MM-kisat kaksi vuotta vanhempien ikäryhmässä *suomikiekko.com*.  7.4.2016. Nordic Sport Media. Viitattu 28.12.2021.